Návrh na vyčlenenie príspevku Ozbrojených síl Slovenskej republiky do okamžitých záloh pre operáciu EUFOR ALTHEA v Bosne a Hercegovine od 1. februára 2015 do 31. decembra 2015

1. Politické aspekty a medzinárodnopolitické súvislosti návrhu
          Operácia EUFOR ALTHEA je súčasťou komplexného prístupu EÚ k bezpečnostnej, politickej a sociálno-ekonomickej stabilizácii Bosny a Hercegoviny a zapadá do celkovej mozaiky stabilizačných cieľov EÚ v regióne západného Balkánu. Mier, stabilita, rozvoj a prosperita celého regiónu patria medzi priority zahraničnej politiky Slovenskej republiky (ďalej len „SR“) z dôvodu zaistenia stability a bezpečnosti strednej Európy, geografickej blízkosti, hospodárskej a ekonomickej spolupráce, slovenskej menšiny žijúcej v regióne, a rozvoja partnerstiev v kontexte procesov rozširovania EÚ a NATO.
           Operácia EUFOR ALTHEA bola spustená 2. decembra 2004 a vznikla transformáciou stabilizačnej operácie NATO SFOR, ktorá v krajine pôsobila v rokoch 1997-2004. V roku 2004 prevzala EÚ hlavnú zodpovednosť za udržiavanie bezpečného prostredia v Bosne a Hercegovine. V súčasnosti je bezpečnostná situácia v krajine stabilizovaná, avšak vzhľadom na zložitú politickú situáciu zostáva naďalej krehká. Mandát operácie EUFOR ALTHEA (schválený rezolúciou BR OSN č. 1551/2004) bol 11. novembra 2014 prostredníctvom rezolúcie BR OSN č. 2183/2014 predĺžený o ďalší rok, a to do novembra 2015.  
           EUFOR ALTHEA mala pôvodne mandát na približne 1300 síl na území Bosny a Hercegoviny, avšak v dôsledku ich nedostatku (chýbalo približne 40 % síl) bola v septembri 2012 zredukovaná na maximálne 600 členov, pričom aj vďaka úsiliu SR sa podarilo zachovať exekutívnu časť jej mandátu (t. j. ponechanie „odstrašujúcej“ vojenskej  prítomnosti s cieľom zabrániť prípadnému opätovnému vypuknutiu násilia). SR považuje zachovanie exekutívnej časti EUFOR ALTHEA za dôležité z hľadiska procesu transformácie medzinárodnej prítomnosti z Úradu vysokého predstaviteľa (OHR) na posilnenú prítomnosť EÚ v Bosne a Hercegovine, pričom podobné stanoviská tradične zastávajú na pôde EÚ aj Veľká Británia, Rakúsko, Maďarsko, Slovinsko, Bulharsko, Rumunsko či Chorvátsko. Nedostatok síl pre exekutívnu časť operácie je kompenzovaný vytvorením okamžitých záloh, do ktorých deklarujú príspevky najmä podporovatelia exekutívneho mandátu na pôde EÚ. V roku 2014 SR deklarovala svoj príspevok do okamžitých záloh v termíne od 1. mája 2014 do 31. decembra 2014. 
           Bezpečnostná situácia v Bosne a Hercegovine si doposiaľ nevyžiadala nasadenie okamžitých záloh pre EUFOR ALTHEA. Voľby v Bosne a Hercegovine v októbri 2014 prebehli bez väčších komplikácií, avšak naďalej existuje riziko, že k zvýšeniu napätia v krajine môže prísť aj po voľbách. V septembri 2014 bola SR opätovne požiadaná veliteľom operácie deklarovať rovnaký príspevok do okamžitých záloh aj v roku 2015. Zapojenie SR do okamžitých záloh EUFOR ALTHEA poskytne jednu z kapacít potrebných pre vykonávanie exekutívnych úloh rekonfigurovanej operácie. Takýto krok bude nielen v súlade s naším doterajším presadzovaním zachovania exekutívneho charakteru operácie, ale aj so zahraničnou politikou SR, v rámci ktorej sa deklaruje úsilie o aktívne pôsobenie na západnom Balkáne a s tým spojené adekvátne zastúpenie v operáciách medzinárodných organizácií v tomto regióne. 

2. Vojensko-odborné aspekty návrhu 
Ozbrojené sily SR (ďalej len „OS SR“) pôsobia v operácii EUFOR ALTHEA od jej spustenia na základe uznesenia Národnej rady SR č. 1358 z 1. decembra 2004 a následne uznesenia Národnej rady SR č. 194 zo 7. decembra 2010. V súčasnosti SR prispieva do operácie EUFOR ALTHEA 36 príslušníkmi OS SR (mandátový počet je 51 príslušníkov OS SR), z toho jeden príslušník pôsobí na veliteľstve NATO v Sarajeve. Príslušníci OS SR plnia úlohy v rámci veliteľstva síl operácie (EUFOR HQ), ako aj exekutívne úlohy zamerané na zabezpečenie podpory udržiavania bezpečného prostredia v Bosne a Hercegovine prostredníctvom situačného prehľadu. 
OS SR v súlade s Uznesením vlády SR č. 112  z 27. februára 2013 vyčlenili od apríla do decembra 2013 jednotku okamžitých záloh pre operáciu EUFOR ALTHEA vo veľkosti mechanizovanej roty v počte 125 osôb s pohotovosťou 5 dní k nasadeniu. Následne v súlade s Uznesením vlády SR č. 207 z 30. apríla 2014 OS SR plnili uvedenú úlohu s deklarovanou pohotovosťou od 1. mája do 31. decembra 2014.  

3. Návrh na vyčlenenie príspevku Ozbrojených síl Slovenskej republiky do okamžitých záloh pre operáciu EUFOR ALTHEA v Bosne a Hercegovine od 1. februára 2015 do 31. decembra 2015
V súlade s operačným plánom EUFOR ALTHEA a v súlade s prioritami zahraničnej politiky SR sa navrhuje: 
· Deklarovať do okamžitých záloh pre operáciu EUFOR ALTHEA mechanizovanú rotu v počte do 125 príslušníkov OS SR na dobu pohotovosti od 1. februára 2015 do 31. decembra 2015.  
	 OS SR budú od 1. februára  do 31. marca 2015 pokračovať v pohotovosti  s vycvičenou jednotkou pre rok 2014. Následne od 1. apríla 2015 do konca roku 2015 plánujú pokračovať v pohotovosti s novou jednotkou, ktorá vykoná prípravu a základný výcvik na území SR a taktiež sa zúčastnia medzinárodných výcvikových aktivít priamo v Bosne a Hercegovine podľa požiadaviek veliteľa operácie EUFOR ALTHEA. Plánovacej konferencie a veliteľsko-štábneho cvičenia Operational Rehearsal 1 (OPREH č. 1) sa zúčastní iba kľúčový personál jednotky v mesiaci marec/apríl 2015. Na cvičení  Operational Rehearsal 2 (OPREH č. 2) sa predpokladá účasť kompletnej jednotky v mesiaci máj 2015. Počas doby pohotovosti môže veliteľ operácie EUFOR ALTHEA kedykoľvek požiadať o zapojenie okamžitých záloh do tejto operácie. Vyslanie deklarovaného príspevku OS SR môže byť teda realizované viackrát, maximálne však štyrikrát počas doby jeho pohotovosti. 
Ministerstvo obrany SR vyčlení finančné prostriedky na národnú prípravu a výcvik príspevku OS SR vo výške 38 011 eur. Na nadnárodný výcvik zahrňujúci účasť na plánovacej  konferencii a veliteľsko-štábnom cvičení OPREH č. 1 a OPREH č. 2 budú vyčlenené prostriedky vo výške 111 785 eur. 

[bookmark: _GoBack]Prípadné jedno nasadenie, udržanie a stiahnutie príspevku OS SR v trvaní do 30 dní v priebehu roku 2015 vo výške 395 825 eur bude zabezpečené z prostriedkov rozpočtu MO SR. V prípade opakovanej žiadosti veliteľa operácie EUFOR ALTHEA o zapojenie okamžitých záloh bude nasadenie príspevku OS SR riešené ad hoc prostredníctvom samostatného materiálu. 

Poslaním mechanizovanej roty, ktorá bude vyčlenená ako príspevok do okamžitých záloh, je prispieť k schopnosti EÚ rýchlo reagovať na vzniknutú hrozbu a zabezpečiť vojenskú prítomnosť na podporu exekutívneho charakteru operácie EUFOR ALTHEA. Mechanizovaná rota bude v čase pohotovosti pod plným velením náčelníka Generálneho štábu OS SR a veliteľ mnohonárodného práporu EUFOR ALTHEA bude mať právomoc koordinovať prípravu priamo s veliteľom mechanizovanej roty. V prípade nasadenia mechanizovanej roty do priestoru operácie náčelník Generálneho štábu OS SR deleguje veliteľovi operácie právomoc usmerňovať veliteľa mechanizovanej roty v zmysle platného Plánu operácie EUFOR ALTHEA. Mechanizovaná rota bude vyzbrojená osobnými zbraňami, ľahkými obrnenými vozidlami, nákladnými vozidlami a výstrojom na kontrolu davu. 


4. Právne aspekty návrhu
		Z právneho hľadiska by bolo prípadné vyslanie deklarovaného príspevku OS SR do operácie EUFOR ALTHEA zabezpečené predložením návrhu mandátu na schválenie vláde SR a vyslovenie súhlasu Národnej rade SR v priebehu 5 dní od požiadavky veliteľa operácie. Takéto riešenie je v súlade s právnym poriadkom SR a bolo prijaté aj v minulosti, napríklad počas doby pohotovosti bojových skupín EÚ, ako aj pri deklarácii príspevku do okamžitých záloh v roku 2013 a 2014.
		
5. Záver
Vyššie uvedený návrh predstavuje riešenie, ktoré potvrdí angažovanosť SR v operácii EUFOR ALTHEA v zmysle doteraz presadzovaných stanovísk za zachovanie exekutívnej časti operácie v súlade so zahraničnopolitickým smerovaním SR. 
       
		 








